બી ગ્રેડના કલાકારોને એ જમાનામાં નામનું મહેનતાણું મળતું એટલે ઘરખર્ચમાં મદદ કરવા ઈકબાલ બેગમ-અલી બક્ષની ત્રણે પુત્રીઓએ કાચી વયથી ફિલ્મોમાં કામ કરવા માંડેલું. મહેજબીનની મોટી બહેન ખુરશીદ જુનિયર તરીકે જાણીતી થયેલી. (ખુરશીદ સિનિયર ગાયિકા અભિનેત્રી હતી અને આઝાદી પછી પાકિસ્તાન ચાલી ગયેલી), બીજી બહેને બેબી માધુરીના નામે ફિલ્મોમાં બાળ ભૂમિકાઓ કરેલી અને આ બેબી માધુરી માટે પ્લેબેક સિંગર તરીકે મહેજબીને ગીતો ગાયેલાં. સાથોસાથ પોતે પણ ફિલ્મોમાં કામ કરવા માંડેલું.